成名后献恩门
唐·曹邺

为物稍有香，心遭蠹虫啮。平人登太行，万万车轮折。一辞桂岭猿，九泣东门月。年年孟春时，看花不如雪。僻居城南隅，颜子须泣血。沈埋若九泉，谁肯开口说。辛勤学机杼，坐对秋灯灭。织锦花不常，见之尽云拙。自怜孤生竹，出土便有节。每听浮竞言，喉中似无舌。忽然风雷至，惊起池中物。拔上青云巅，轻如一毫发。珑珑金锁甲，稍稍城乌绝。名字如鸟飞，数日便到越。幽兰生虽晚，幽香亦难歇。何以保此身，终身事无缺。